钦定古今图书集成/理学汇编/字学典/第073卷 > 《曹士冕谱系杂说》 > 《绛本旧帖》
## 钦定古今图书集成/理学汇编/字学典/第073卷 > 《曹士冕谱系杂说》 > 《绛本旧帖》

欧阳公《集古跋尾》谓：“近时有尚书郎潘师旦，以官帖
私自模刻于家，为别本以行于世。”又云：“潘师旦者，窃
取官法帖中数十帖，别自刻石以遗人，而传写字多
转失，然亦有可佳者。”观此，则《绛帖》是矣。此帖世称为
《潘驸马帖》，或又称《绛帖》，岂潘氏世居绛郡耶？帖凡二
十卷，其次序卷帙，虽与《淳化官帖》不同，而实则祖之，
特有少增益耳。

单炳文，博雅君子也。其论《绛帖》至为精密。顷刻石襄
州，有云淳化官本法帖今不复多见，其次《绛帖》最佳，
而旧本亦已艰得。尝以数本较之，字画多不侔。炜家
藏旧本第九卷大令书一卷，第四行内面字右边转
笔正在石破缺处隐然可见。今本乃无右边转笔，全
不成字，其“面”字下一字与第五行第七字亦不同，又
第七行第一字，旧本乃行书“止”字，今本乃草书“心”字，
笔法且俗。以此推之，今之所见，多非旧本。《临江帖》大
率与旧本同，其间此一帖尤不差，但字体颇肥，不逮
《绛帖》之遒劲也。

“余既获见炳文《绛帖辨证》，然后知近世所藏二十卷
帖，多非旧物，每恨未识真本，而襄州所刻第九卷《大
令帖》亦毁于王旻之变，虑其遂至泯绝，因以旧所藏
本摹刻于家，颇传诸好事者。淳祐甲辰，自霅川官满，
得阙遄归，假道三衢，始获观真帖于沧洲毛监丞所，
不独第九卷与单说正合，而二十卷首尾俱全，亦可”
谓珍玩矣。且云“得之金华潘氏，是殆师旦之苗裔耶？”
其帖之异同大略，条列于后。

《帖总》二十卷元无字号及段眼数目。

第二卷：《锺繇宣示帖》，第一行内“报”字右边直画勾起
向左畔，第二行“茤”字内，下面“夕”字上画微仰曲，第五
行“名”字右脚微有一点，第十行“当”字上三点全，旁有
微损，却在空处。

“已欲日帖”，脚下有断石纹。

此卷内第一段与第三段“石” 并缺右脚。

第九卷《大令帖》，正与单炳文襄州所刻石本纤微弗
差，故家所藏，未有其比。

右《潘氏绛帖》二十卷，纸墨字画模印，皆与今人所

藏本不同，而第九卷显然可见。自非单公炳文表而出之，亦将泯于无闻矣。北方所刻诸本，往往南渡后北人转相传模，无足深怪。但武冈旧刻，未知始于何年，亦止用新本模刻，为可恨耳。